《石民瞻山图》
元代·朱德润

女娲鍊五色，大磈补不牢。至今西天首，天近山常高。

嵯峨苍云表，百鸟不敢巢。仙人十二楼，城阙金岧峣。

下连丹砂井，皓气冲寂寥。似闻笙竽韵，有客醉仙桃。

采芝者谁子？霞冠赤霜袍。手持长年书，邀我同游遨。

我今胡不乐，失志在蓬蒿。思仙不得去，作图谢尘嚣。

终当访王子，跨凤腾九霄。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。